Veliko priznanje: Podravka ima proizvod godine

Podravka je proizvođač godine, a ima i proizvod godine.

Već deset godina te se nagrade dodjeljuju u sklopu inicijative “Zlatna košarica” koju je u suradnji sa stručnjacima i uglednim agencijama pokrenuo specijalizirani magazin za maloprodaju “Ja trgovac”.

Podravka je tako proglašena proizvođačem godine, a ABC svježi krem sir tvrtke Belje koja posluje u sastavu Podravka Agrija dobila je “Zlatnu košaricu” kao proizvod godine.

“Bilo da je riječ o sasvim novom proizvodu, ponovnom lansiranju, novoj formulaciji, ekstenziji brenda/trgovačke marke ili jednostavno unaprijeđenom pristupu na tržištu, nagrada prepoznaje istaknuta ostvarenja FMCG proizvoda u njihovom odgovoru na promjene u maloprodaji i potrebama potrošača”, ističe “Ja trgovac”.

Kad je riječ o proizvođaču godine, “nagrada je namijenjena proizvodnoj tvrtki iz FMCG sektora koja je u protekloj godini pokazala najviše u pogledu unaprjeđenja postojećeg poslovanja, odgovaranja na zahtjeve i potražnju tržišta, otvaranja novih poslovnih prilika kroz organski rast i akvizicije, zapošljavanju novih radnika i drugih relevantnih pokazatelja uspješnosti”.

TRŽIŠNI LIDER

ABC sir je, inače, tržišni lider u Hrvatskoj s udjelom od 40-ak posto, i to u konkurenciji Dukatovih sirnih namaza, Vivisa varaždinske Vindije te poznatog namaza Philadelphia koju proizvodi prehrambeni div Kraft.

ABC sir jednostavan je domaći proizvod, bez konzervansa i aditiva, a radi se od samo tri sastojka: to su svježe domaće mlijeko (A), svježe domaće vrhnje (B) i morska sol (C).

FOTO: BELJE

“Izuzetno smo ponosni što je stručni žiri prepoznao naš trud i strateški pristup razvoju ABC brenda. Ova nagrada je potvrda da smo napravili veliki korak u smjeru modernizacije i jačanja emocionalne povezanosti s našim potrošačima.

Redizajn ABC ambalaže nije bio samo promjena izgleda, već stvaranje novog doživljaja koji odražava povjerenje, kvalitetu i tradiciju. Posebno zahvaljujemo našim potrošačima na dugogodišnjem povjerenju i podršci, jer su upravo oni inspiracija za sve što radimo“, istaknuli su na dodjeli nagrade članovi prodajno-marketinškog tima Belja, Jasenka Bukvić Špika i Pero Kovač.

BROJNE NAGRADE

“Na vlastitim farmama osiguravamo mlijeko potrebno za proizvodnju asortimana ABC svježih krem sireva i našeg cjelokupnog mliječnog programa. Naša velika prednost je kontinuitet proizvodnje domaćeg mlijeka od kojeg stvaramo vrhunske mliječne proizvode.

Za to su zaslužni svi u lancu proizvodnje, od pripreme kvalitetne hrane za životinje, svakodnevne brige o više od 6000 krava na našim farmama i kod kooperanata, pa sve do proizvodnje finalnih proizvoda i njihovog plasmana na tržište.

Tajna uspjeha ABC sira bila je i ostala u jednostavnosti. Od samo tri sastojka stvaramo vrhunski mliječni proizvod za sve generacije, a 56 posto ukupne godišnje proizvodnje izvozimo na 26 tržišta širom svijeta”, poručio je nedavno Davor Doko, predsjednik uprave tvrtke Podravka Agri i član uprave Podravke.

Među brojnim međunarodnim nagradama i priznanjima koje je ABC sir osvojio u proteklih 45 godina posebno se izdvajaju Crystal Taste Award koju dodjeljuje International Taste and Quality Institute iz Brisela i 3. mjesto na najvećem svjetskom ocjenjivanju sireva koje se održava u SAD-u.

Objava Veliko priznanje: Podravka ima proizvod godine pojavila se prvi puta na Danica.hr.