Ugledna svjetska agencija: Podravka rasturila divove Nestle i Unilever

Rijetko viđena dominacija jednog popularnog prehrambenog brenda na hrvatskom tržištu u proteklih godinu dana.

Zaključak je to ugledne globalne britanske tvrtke za istraživanje tržišta i navike potrošača You Gov koja je analizirala prodaju instant juha iz vrećice u svibnju ove godine u odnosu na travanj lani. Analizu je objavio specijalizirani mjesečnik Ja Trgovac u broju od listopada.

Juhe iz vrećice u tom razdoblju bilježe količinski i vrijednosni rast, a “kategoriju obilježava rijetko viđena dominacija jednog brenda koji kupuje 84 posto kategorijskih kupaca; riječ je o Podravka juhama“.

Maggi i Konrr

U Top 5 brendova prema broju kupaca još su Maggi, Podravkin Fini Mini, Aleva i Knorr. No, u toj konkurenciji Podravka je jedina čiji broj kupaca juha raste: u godinu dana za 8 posto. Analiza pokazuje i da u apsolutnom iznosu Podravka najviše kupaca uzima Maggiju, a zatim Knorru.

Ovdje valja još jednom podsjetiti kako iza Maggija stoji prehrambeni div Nestle, a iza Knorra tek nešto manji prehrambeni div Unilever. No, Podravka ih na domicilnom tržištu naprosto “rastura”.

Jedino s bratskim Fini Mini brendom Podravka nema pozitivan rezultat kad je riječ o preotimanju kupaca, ali dok sve ostaje u obitelji i sve dok je efekt kanibalizacije minimalan, ozbiljnih problema nema, zaključuje You Gov u velikoj analizi.

Lani je prodaja juha u vrećici na tržištu Hrvatske vrjednosno rasla 8,1 posto, a količinski 3,6 posto. Podravka je apsolutno dominirala s ukupnom prodajom od 52,4 milijuna eura, što je 11,5 posto više nego predlani.

Velika dobit

Pritom su Podravkine juhe – nakon odbitaka svih troškova i amortizacije – lani zabilježile profit od gotovo 16 milijuna eura, što je 23 posto više nego pretprošle godine. Samo jedna Podravkina kategorija lani bilježi veću dobit od Juha – to je Vegeta s profitom od 44 milijuna eura.

Da ne bude zabune, dobit kategorija nije i konačna: iz nje svaki Podravkin segment pridonosi i pokriću zajedničkih korporativnih troškova, prije svega administrativnih. No, pojedinačna dobit odličan je pokazatelj uspješnosti svakog poslovnog programa unutar cijele Podravka grupe.

U prvih šest mjeseci ove godine Podravkine juhe ostvarile su 28,6 milijuna eura ukupne prodaje, što je 6,2 posto više nego u istom razdoblju lani. Kakvi su rezultati za prvih devet mjeseci, otkrit ćemo u četvrtak.

58 posto Hrvata

Juhe u vrećici (i druge instant juhe u dućanima), prema istraživanju Ipsosa u prvih šest mjeseci ove godine, kupuje oko 58 posto žitelja Hrvatske.

Njih oko 37 posto industrijske juhe konzumira do tri puta mjesečno, 11 posto jednom tjedno, a oko 9 posto juhe iz vrećice troši dva do tri puta tjedno, navodi agencija Ipsos.

U svim kategorijama dominira Podravka, s tim da je u kategoriji najsnažnijih konzumenata (dva-tri puta tjedno) čak 64 posto kupaca lojalno upravo juhama koprivničke kompanije, zaključuje istraživanje BRANDplus agencije Ipsos.

Objava Ugledna svjetska agencija: Podravka rasturila divove Nestle i Unilever pojavila se prvi puta na Danica.hr.